KANSA-kuier in die Kaap 2018 | rooi rose KANSA-kuier in die Kaap 2018 | rooi rose
KANSA-kuier in die Kaap 2018
rooi rose-lesers het onlangs weer in Stellenbosch saamgetrek vir die jaarlikse Kansa-tee, en op dié manier gehelp om geld vir 'n goeie doel in te samel.
KANSA-kuier in die Kaap 2018 foto's: Berna Coetzee Life Photography
Die rooi rose Kansa-tee vir 2018 in Stellenbosch se stadsaal was weer baie spesiaal. Vanjaar was ons so gelukkig om ook in die Kaap vir SPAR as hoofborg te verwelkom. Die tema, "InSPARasie," het aanleiding gegee tot geïnspireerde tafels met verbeeldingryke dekor en uithanggeregte.
Kort nadat die geselligheid amptelik begin het, het Lomie Laubscher uit haar rolstoel 'n kort woord aan almal gerig. Sy was nog beoordeelaar by die tee en het almal se harte geraak met haar positiewe en opgewekte woorde oor haar pad met kanker. Dit was vir ons 'n groot verlies dat sy 'n paar dae daarna, op 26 Oktober 2018, finaal gegroet het.
Pieter Koen het die leisels van die verrigtinge baie professioneel bymekaargehou maar nogtans met sy humor vermaak. RSG-aanbieder Martelize Brink se toespraak het almal meegevoer met die boodskap om te alle tye die beste van jou omstandighede te maak. Brendan Peyper se sang het daarna heerlike vermaak verskaf.
Elkeen wat daar was, het die stylvolle dag geniet, veral ook die gelukkige trekking aan die einde met hope lieflike pryse.
Die geleentheid het ons opnuut laat besef hoe belangrik 'n goeie ondersteuningsnetwerk in die stryd teen kanker is. Daarom sê ons weer dankie aan elke borg, gasvrou en helper vir die rol wat julle in die sukses van die dag gespeel het. Sonder julle sal ons Kansa-tee nie van krag tot krag kan gaan nie.